ΓΡΑΠΤΗ ΕΡΩΤΗΣΗ E-2595/98

υποβολή: Konstantinos Hatzidakis (PPE) προς την Επιτροπή

(1 Σεπτεμβρίου 1998)

Θέμα: Αγροτική καταστροφή από καύσωνα στην Κρήτη

Στις αρχές Ιουλίου έπληξε την Κρήτη πρωτοφανής καύσωνας (η θερμοκρασία ξεπέρασε τους 40 βαθμούς), που προκάλεσε πολύ μεγάλες ζημίες στην αμπελοκαλλιέργεια (ιδίως του νομού Ηρακλείου) αλλά και στην κτηνοτροφία. Ειδικότερα κατεστράφη σε πολύ μεγάλη έκταση η παραγωγή επιτραπέζιου σταφυλιού αλλά και χιλιάδες στρέμματα αμπελιών σουλτανίνας. Στη ζωϊκή παραγωγή εξάλλου ο καύσωνας έπληξε κυρίως τα πουλερικά, χοιρίδια και κατοικίδια και τη μελισσοκομία. Με δεδομένα αυτά, θα μπορούσε να με πληροφορήσει η Επιτροπή, εάν θεωρεί ότι υπάρχουν κάποιες δυνατότητες για την ενίσχυση των πληγέντων παραγωγών της Κρήτης;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-2416/98 και E-2595/98

(8 Οκτωβρίου 1998)

Στον τομέα των οπωροκηπευτικών, όσον αφορά τις οργανώσεις παραγωγών, στο άρθρο 2 παράγραφος 5, δεύτερο εδάφιο του κανονισμού (ΕΚ) 411/97 της Επιτροπής, της 3ης Μαρτίου 1997, περί καθορισμού των λεπτομερειών εφαρμογής του κανονισμού (ΕΚ) 2200/96 του Συμβουλίου όσον αφορά τα επιχειρησιακά προγράμματα και ταμεία και την κοινοτική χρηματοδοτική ενίσχυση(1) προβλέπεται ότι, σε περίπτωση φυσικής καταστροφής, ο υπολογισμός της κοινοτικής χρηματοδοτικής ενίσχυσης του επιχειρησιακού ταμείου πραγματοποιείται λαμβάνοντας υπόψη μία θεωρητική τιμή της παραγωγής που έχει τεθεί σε εμπορία, η οποία βασίζεται στην κατά μέσο όρο παραγωγή της τελευταίας τριετίας. Μία ανάλογη διάταξη έχει θεσπισθεί στο καθεστώς το οποίο διέπει τις ενισχύσεις στις προαναγνωρισμένες ομάδες παραγωγών (κανονισμός (ΕΚ) 20/98 της Επιτροπής, της 7ης Ιανουαρίου 1998, για τις λεπτομέρειες εφαρμογής του κανονισμού (ΕΚ) 2200/96 του Συμβουλίου όσον αφορά τις ενισχύσεις στις προαναγνωρισμένες ομάδες παραγωγών(2)), μέσω μίας πρότασης κανονισμού της Επιτροπής περί τροποποίησης του εν λόγω κανονισμού (ΕΚ) 20/982.

Όσον αφορά τη δυνατότητα εκκίνησης προγράμματος για την ενίσχυση των αμπελουργών ούτως ώστε να μπορέσουν να επαναφυτεύσουν τις εκτάσεις αμπελοκαλλιέργειας που έχουν υποστεί ζημιές από την ξηρασία και τον καύσωνα, η επί του παρόντος ισχύουσα κοινοτική νομοθεσία προβλέπει δύο δυνατότητες οι οποίες βασίζονται στην πρωτοβουλία του ενδιαφερομένου κράτους μέλους. Πρόκειται, αφενός, για τις εθνικές ενισχύσεις για τις επενδύσεις στις εκτάσεις αμπελοκαλλιέργειας, επί τη βάσει των κριτηρίων τα οποία προβλέπονται στον κανονισμό (ΕΟΚ) 2741/89 της Επιτροπής, της 11ης Σεπτεμβρίου 1989, για τον καθορισμό των κριτηρίων που λαμβάνονται υπόψη στα πλαίσια του άρθρου 14 του κανονισμού (ΕΟΚ) 822/87 του Συμβουλίου όσον αφορά τις εθνικές ενισχύσεις για τη φύτευση αμπελουργικών εκτάσεων(3) (οι ενισχύσεις αυτές υπόκεινται σε προηγούμενη κοινοποίηση στην Επιτροπή σύμφωνα με το άρθρο 93 παράγραφος 3 της Συνθήκης ΕΚ) και, αφετέρου, για τις ενισχύσεις για την επανασύσταση του παραγωγικού δυναμικού μέσω επενδύσεων επαναφύτευσης, σε περίπτωση που το φυτικό κεφάλαιο έχει υποστεί ζημιές από τον καύσωνα, με κοινοτική συγχρηματοδότηση του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)- τομέα προσανατολισμού, επενδύσεις για τον καθορισμό του ύψους των οποίων πρέπει να λαμβάνεται υπόψη η κατανομή των κονδυλίων που έχει εγκριθεί για την Ελλάδα για την τρέχουσα προγραμματική περίοδο (1994-1999), και να ακολουθείται η διαδικασία η οποία προβλέπεται σχετικά στο Κοινοτικό Πλαίσιο Στήριξης (ΚΠΣ) του στόχου 1. Εντούτοις, για τη χορήγηση αυτών των ενισχύσεων πρέπει να πληρούνται οι ειδικοί όροι οι οποίοι προβλέπονται από τις αντίστοιχες ενέργειες που περιλαμβάνονται στο ΚΠΣ, όπως παραδείγματος χάριν οι όροι του κανονισμού (ΕΚ) 950/97 του Συμβουλίου, της 20ης Μαΐου 1997, για την βελτίωση της αποτελεσματικότητας των γεωργικών διαρθρώσεων(4) όσον αφορά τις υλικές επενδύσεις που πραγματοποιούνται στις γεωργικές εκμεταλλεύσεις, ή οι όροι της ειδικής ενέργειας για την καταπολέμηση της φυλλοξήρας στην Κρήτη, δεδομένου ότι οι ενέργειες αυτές αποτελούν μέρος του επιχειρησιακού προγράμματος (ΕΠ) για τη γεωργία στο εθνικό σκέλος του ΚΠΣ.

Παρομοίως, σε περίπτωση που το ζωικό κεφάλαιο υφίσταται ζημιές στον τομέα της κτηνοτροφίας (πουλερικά και αναπαραγωγικοί χοίροι, μελίσσια, κλπ.), η χορήγηση εθνικών ενισχύσεων είναι εφικτή εφόσον τηρούνται οι όροι των κοινοτικών πλαισιώσεων για τις κρατικές ενισχύσεις, και υπό την προϋπόθεση ότι οι ενισχύσεις αυτές κοινοποιούνται σύμφωνα με το άρθρο 93 παράγραφος 3 της Συνθήκης ΕΚ. Υπάρχει επίσης η δυνατότητα της χορήγησης μίας διαρθρωτικής ενίσχυσης με κοινοτική συγχρηματοδότηση από το ΕΓΤΠΕ-τμήμα προσανατολισμού, εφόσον πληρούνται οι ως άνω διευκρινιζόμενοι όροι, παραδείγματος χάρη στο πλαίσιο του μέτρου το οποίο αφορά την αποκατάσταση των ζημιών τις οποίες έχει υποστεί το παραγωγικό δυναμικό και οι οποίες οφείλονται σε φυσικές καταστροφές; το εν λόγω μέτρο περιλαμβάνεται στο προαναφερόμενο επιχειρησιακό πρόγραμμα, υπό την επιφύλαξη, βεβαίως, ότι και αυτή η ενίσχυση κοινοποιείται επίσης σύμφωνα με το άρθρο 93 παράγραφος 3 της Συνθήκης, και ότι εντάσσεται στο εν ισχύει σύνολο των πιστώσεων οι οποίες διατίθενται για το μέτρο αυτό στο ΕΠ για τη γεωργία.

Και για τις δύο αυτές περιπτώσεις -αμπελοκαλλιέργεια και κτηνοτροφία- η Επιτροπή θα πρέπει να λάβει πλήρη και αιτιολογημένη τεκμηρίωση από την οποία να φαίνεται καθαρά η έκταση των ζημιών.

(1) ΕΕ L 62 της 4.3.1997.

(2) ΕΕ L 4 της 8.1.1998.

(3) ΕΕ L 264 της 12.9.1989.

(4) ΕΕ L 142 της 2.6.1997.